KOMISIJOS REGLAMENTAS (EB) Nr. 332/2009
2009 m. balandžio 23 d.
iš dalies keičiantis Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
kadangi:
(1)
Klasifikuojant Reglamento (EEB) Nr. 2658/87 priede pateiktos Kombinuotosios nomenklatūros 1905 pozicijai priskiriamus produktus, pirma, reikia atskirti 1905 90 20 subpozicijai priskiriamus produktus ir, antra, 1905 90 90 subpozicijai priskiriamus preparatus.
(2)
Pagal Suderintos sistemos paaiškinimų 1905 pozicijos paaiškinimų B dalį šiai pozicijai priskiriami kai kurie iš miltų arba krakmolo tešlos pagaminti produktai, paprastai kepami skritulio arba lakšto formos.
(3)
Nepateikta 1905 90 20 subpozicijai priskiriamų „panašių produktų“ apibrėžtis.
(4)
Iškilo problemų klasifikuojant vadinamuosius tešlos lakštus, nes nenustatyti aiškūs kriterijai 1905 90 20 ir 1905 90 90 subpozicijoms priskiriamiems produktams atskirti.
(5)
Todėl į 19 skirsnį reikėtų įrašyti papildomą pastabą, kad 1905 90 20 subpozicijai priskiriami tik sausi ir trapūs produktai.
(6)
Todėl Reglamentą (EEB) Nr. 2658/87 reikėtų atitinkamai iš dalies pakeisti.
(7)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Į Reglamento (EEB) Nr. 2658/87 priede pateiktos Kombinuotosios nomenklatūros 19 skirsnį įrašoma ši papildoma pastaba:
„3.
1905 90 20 subpozicijai priskiriami tik sausi ir trapūs produktai.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. balandžio 23 d.